b'\n_START_ARTICLE_\nPark prirode Papuk\n_START_PARAGRAPH_\nPark prirode Papuk se smjestio u gorskim \xc5\xa1umskim predjelima Papuka, a parkom prirode je progla\xc5\xa1en 23. travnja 1999._NEWLINE_2007. godine Papuk je zbog vrijednog geolo\xc5\xa1kog naslje\xc4\x91a postao dijelom europske i svjetske asocijacije geoparkova i prvim geoparkom u Hrvatskoj \xe2\x80\x94 Papuk Geopark._NEWLINE_Glavno obilje\xc5\xbeje isto\xc4\x8dnog dijela Hrvatske \xe2\x80\x93 Slavonije - su nizinske ravnice s velikim kultiviranim podru\xc4\x8djima. Iz te ravnice koja je nekad bila dno Panonskog mora izdi\xc5\xbeu se planine na gotovo tisu\xc4\x87u metara nadmorske visine. Jedna od tih planina je i Papuk - najljep\xc5\xa1a planina u Slavoniji. _NEWLINE_Geomorfolo\xc5\xa1ke, klimatske i vegetacijske karakteristike Parka prirode Papuk osiguravaju odli\xc4\x8dna prirodna stani\xc5\xa1ta za brojne biljne i \xc5\xbeivotinjske vrste. \xc5\xa0umska vegetacija pokriva vi\xc5\xa1e od 96% podru\xc4\x8dja. Dominantna vrsta drve\xc4\x87a je bukva. Ovdje \xc5\xbeive gotovo svi predstavnici srednjoeuropske faune, no prije 200 godina ovo je podru\xc4\x8dje tako\xc4\x91er bilo nastanjeno medvjedima, vukovima i risovima. Danas su guste \xc5\xa1ume Papuka stani\xc5\xa1te i uto\xc4\x8di\xc5\xa1te jelena, srna, divljih svinja, lisica i kuna\xe2\x80\xa6 Papuk pru\xc5\xbea odli\xc4\x8dna stani\xc5\xa1ta i brojnim vrstama ptica i Me\xc4\x91unarodno je vrlo va\xc5\xbeno podru\xc4\x8dje za ptice. Ponor Uviraljka je va\xc5\xbeno zimovali\xc5\xa1te za \xc5\xa1i\xc5\xa1mi\xc5\xa1e. Gotovo 1300 vrsta biljaka (vi\xc5\xa1e od \xc4\x8detvrtine cijele Hrvatske flore) raste na Papuku. Najugro\xc5\xbeenije i za\xc5\xa1ti\xc4\x87ene vrste biljaka rastu na travnjacima i drugim ne\xc5\xa1umskim podru\xc4\x8djima.\n_START_SECTION_\nKulturno povijesna ba\xc5\xa1tina\n_START_PARAGRAPH_\nNa prostoru Parka prirode Papuk nalazi se veliki broj arheolo\xc5\xa1kih lokaliteta i spomenika kulturno \xe2\x80\x93 povijesne ba\xc5\xa1tine koji ukazuju na kontinuitet naseljavanja ovog prostora jo\xc5\xa1 od vremena mla\xc4\x91eg kamenog doba (neolitika). Prirodno bogatstvo osnovnih sirovina poput vode, drveta i kamena osiguravalo je povoljne \xc5\xbeivotne uvjete, dok je brdovito podru\xc4\x8dje pru\xc5\xbealo uto\xc4\x8di\xc5\xa1te i hranu. _NEWLINE_Arheolo\xc5\xa1ki ostaci iz razdoblja starijeg \xc5\xbeeljeznoga doba (750.-300.pr.K.), prikupljeni na svjetski poznatom nalazi\xc5\xa1tu kod Kaptola, svakako su najva\xc5\xbeniji elementi arheolo\xc5\xa1ke ba\xc5\xa1tine unutar Parka prirode Papuk._NEWLINE_O va\xc5\xbenosti papu\xc4\x8dkog prostora, posebno u vrijeme nadiru\xc4\x87e turske opasnosti, svjedo\xc4\x8di velik broj srednjovjekovnih utvrda od kojih ve\xc4\x87ina potje\xc4\x8de iz 13. stolje\xc4\x87a. Ti \xcb\x9dstari gradovi\xcb\x9d, kojih na Papuku ima sedam, osim \xc5\xa1to su povijesni spomenici, nerazdvojiva su sastavnica krajolika. Nedaleko od mjesta Orahovice nalazi se najljep\xc5\xa1i i najo\xc4\x8duvaniji stari grad \xe2\x80\x93 Ru\xc5\xbeica, vrijedan primjer goti\xc4\x8dke i renesansne umjetnosti u ovom dijelu Hrvatske.\n_START_SECTION_\nPosjetite Park prirode Papuk\n_START_PARAGRAPH_\nPotrebe urbaniziranog \xc4\x8dovjeka za izvornom i sa\xc4\x8duvanom prirodom sve su ve\xc4\x87e, a izleti u prirodu jedan su od najboljih na\xc4\x8dina da se odmakne od \xc5\xbeivotne svagda\xc5\xa1njice. Brojne planinarske staze omogu\xc4\x87uju posjetiteljima \xc5\xa1etnju slikovitom prirodom koja je privla\xc4\x8dna i razli\xc4\x8dita u svako godi\xc5\xa1nje doba. Ljeti se izletnici mogu osvje\xc5\xbeiti u bazenima s termalnom vodom u Velikoj i u Orahovi\xc4\x8dkom jezeru, omiljenim izleti\xc5\xa1tima stanovnika Slavonije. Iako na Papuku nema ure\xc4\x91enih skijali\xc5\xa1ta, ljubitelji snijega i zimskih \xc5\xa1portova mogu u\xc5\xbeivati u skijanju, sanjkanju ili samo u \xc5\xa1etnji. Penjali\xc5\xa1te Sokoline, s ure\xc4\x91enim smjerovima, omogu\xc4\x87uje bavljenje \xc5\xa1portskim penjanjem, a stijena je idealna za trening i stjecanje osnovnih penja\xc4\x8dkih vje\xc5\xa1tina. Na podru\xc4\x8dju Papuka postoji 104 kilometra ozna\xc4\x8denih biciklisti\xc4\x8dkih staza. Ukoliko se na\xc4\x91ete u Parku prirode u blizini Velike, svakako pro\xc5\xa1etajte pou\xc4\x8dnom stazom Lapjak, gdje \xc4\x87ete uz pomo\xc4\x87 pou\xc4\x8dnih tabli ste\xc4\x87i osnovne spoznaje o osobitostima Papuka, a odatle mo\xc5\xbeete i na vrh Pli\xc5\xa1a, gdje je paragliding uzleti\xc5\xa1te, s kojega se mo\xc5\xbee spustiti zrakom, s ushi\xc4\x87uju\xc4\x87om dozom adrenalina u krvi. Druga je pou\xc4\x8dna staza na podru\xc4\x8dju Jankovca, gdje je i planinarski dom koji posjetiteljima nudi smje\xc5\xa1taj i okrjepu. Organiziranim skupinama Javna ustanova Park prirode Papuk nudi stru\xc4\x8dno vo\xc4\x91enje radi upoznavanja prirodne i kulturno-povijesne ba\xc5\xa1tine Papuka, a djeci \xc5\xa1kolskog uzrasta nekoliko programa \xc5\xa1kole u prirodi._NEWLINE_Provesti dan ili vikend u Parku prirode Papuk zna\xc4\x8di iza\xc4\x87i u prirodu i kakvi god bili va\xc5\xa1i interesi: avantura, \xc5\xa1etnja, vo\xc5\xbenja biciklom, zabava ili samo ljubav prema prirodi sigurni smo da \xc4\x87ete prona\xc4\x87i ne\xc5\xa1to za sebe. Gdje god i\xc5\xa1li i ma \xc5\xa1to radili molimo vas da po\xc5\xa1tujete prirodu. Boravak u prirodi ne zna\xc4\x8di da iza nas ostaje sme\xc4\x87e i otpad jer sme\xc4\x87u i otpadu nije mjesto u prirodi. Rije\xc4\x8di "ne ostavljaj tragove iza sebe" zna\xc4\x8de da sav otpad koji ostane iza nas treba iznijeti iz Parka.'